Christiansø Fyr
Christiansø Fyr, anduvningsfyr på Christiansø i Østersøen, nordøst for Bornholm. Fyret er et af Danmarks ældste, bygget og taget i brug 1805, og landets ældste blinkfyr. Det blev opført i fæstningstårnet Store Tårn på Christiansø, den største af øerne i øgruppen Ertholmene.
Forbilledet var fyret på fæstningen Carlsten på øen Marstrand ud for Göteborg, verdens ældste blinkfyr. Kombinationen fæstning og fyr gav dog problemer når kanoner skulle fyres af, men inden man nåede at opføre et egentligt fyrtårn, blev fæstningen delvis nedlagt 1855.
Det oprindelige spejlapparatur blev i 1879 erstattet af et linseapparat, og i 1973 overtog fyret linsen fra det nedlagte Hyllekrog Fyr, Sydlolland. Flammehøjden er 29 m, og fyrkarakteren er et kort hvidt blink hvert 5. sekund.